Document ID: 32001R0956

Kommissionens forordning (EF) nr. 956/2001
af 16. maj 2001
om overvågningsforanstaltninger vedrørende indførsel af tekstilvarer med oprindelse i Den Syriske Arabiske Republik
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 517/94 af 7. marts 1994 om den fælles ordning for indførsel af tekstilvarer fra en række tredjelande, som ikke er omfattet af bilaterale aftaler, protokoller eller andre arrangementer, eller af andre specifikke fællesskabsregler for indførsel(1), senest ændret ved Kommissionens forordning (EF) nr. 2878/2000(2), særlig artikel 11, stk. 1, litra b), og
ud fra følgende betragtninger:
(1) I de seneste tre år er indførslen i Fællesskabet af bomuldsgarn (kategori 1) med oprindelse i Den Syriske Arabiske Republik til meget lave priser steget kraftigt fra næsten nul i 1996 til 10 % af Fællesskabets samlede import i 2000.
(2) Fællesskabets forbrug er forblevet det samme de sidste tre år, men den kraftige stigning i den syriske indførsel af varer til en lavere pris end den normale markedspris giver eller truer med at give anledning til betydelige skadelige virkninger for Fællesskabets producenter af bomuldsgarn, da de sænker de normale markedspriser.
(3) For at overvåge indførslen i Fællesskabet af bomuldsgarn (kategori 1) med oprindelse i Den Syriske Arabiske Republik, mens undersøgelsen i henhold til artikel 7 i forordning (EF) nr. 517/94 gennemføres, er det derfor hensigtsmæssigt at indføre en overvågningsmekanisme for en periode på 18 måneder. I overensstemmelse hermed bør indførsel af varer afsendt fra Den Syriske Arabiske Republik, der bringes i fri omsætning i Fællesskabet, være genstand for overvågning, og kravene i artikel 14, stk. 1, litra a), stk. 2, 3 og 4, i forordning (EF) nr. 517/94 om forelæggelse af et importdokument bør anvendes.
(4) Under hensyntagen til situationens hastende karakter er det ønskeligt, at denne forordning træder i kraft straks.
(5) Disse foranstaltninger er i overensstemmelse med udtalelsen fra det udvalg, der er nedsat i henhold til forordning (EF) nr. 517/94 -
UDSTEDT FØLGENDE FORORDNING:
Artikel 1
Indførsel i Fællesskabet af bomuldsgarn (kategori 1) med oprindelse i Den Syriske Arabiske Republik, der er bragt i fri omsætning i Fællesskabet, skal omfattes af en forudgående fællesskabsovervågning.
Stk. 1 anvendes ikke, når de i bilaget anførte varer er afsendt til Fællesskabet inden datoen for denne forordnings ikrafttrædelse, forudsat at det for de kompetente nationale myndigheder kan bevises, at disse varer har været undervejs til Fællesskabets område på datoen for denne forordnings ikrafttrædelse.
Artikel 2
Denne forordning træder i kraft dagen efter offentliggørelsen i De Europæiske Fællesskabers Tidende.
Den finder anvendelse for en periode på 18 måneder.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 16. maj 2001.

Labels: 1
3
17
18